E-kursused on õppeained või täienduskoolitusprogrammid, mis toimuvad täielikult veebipõhiselt või millel on veebipõhine tugi e-õppe keskkonnas. Tartu Ülikool kasutab veebipõhise õpikeskkonnana põhiliselt TÜ keskset Moodle keskkonda (http://moodle.ut.ee). Viljandi Kultuuriakadeemia kasutab oma Moodle´it (http://moodle.kultuur.edu.ee). Kuigi Füüsika instituut kasutab põhiliselt keskset Moodle´it, on neil lisaks olemas eraldi Moodle https://www.fi.tartu.ee/moodle, kuhu saab siseneda ka keskse Moodle´i kaudu. Mingil määral toimub kursusi veel ka Blackboardi õpikeskkonnas. Blackboardi keskkonda on võimalik kasutada 2011.a lõpuni. 2012.a Blackboardi litsentsi enam ei pikendata ja veebipõhise õpikeskkonnana jääb kasutusele ainult Moodle. 2011.a märtsi seisuga oli Tartu Ülikoolis kokku ca 1195 e-kursust, millest Moodle´is oli 995 ning Blackboardis ca 200 (Joonis 1). Blackboardi kursuste koguarv on suurem, kuid need 200 on kursused, mis on hetkel veel Moodle keskkonda üle toomata (see arv on hinnanguline). Kõik olemasolevad kursused pole muidugi veel valmis ja kasutusel.